钦定古今图书集成/理学汇编/学行典/第011卷 > 阴阳管见后语 > 《第五章》
## 钦定古今图书集成/理学汇编/学行典/第011卷 > 阴阳管见后语 > 《第五章》

周子所谓太极，指神而言。神无所不统，故为太极；神
无形，故谓无极而太极。朱子所注，亦得其意。但不言
神而言理，故读者未即悟朱注“上天之载”，盖指神而
言也。殊不知太极乃阴阳合而未分者也，阴形阳神，
皆在其中。及分为阴阳，则阳为天火依旧为神，阴为
地水依旧为形。若太极本体，止有神而无形，则分后
地水之形何从而来哉？由此化生人物，其心性之神，
则皆天火之神所为也；其血肉之形，则皆地水之形
所为也。此理先圣屡有言者，但学者忽而不察耳。盖
有形易见，而无形难见，固无怪其然也。